text: Medi, naix a l'Alcúdia el primer concurs audiovisual del medi ambient valencià - El Seis Doble
  POBLACIONES » L'Alcúdia » Medi, naix a l'Alcúdia el primer concurs audiovisual del medi ambient valencià
  "Medi" naix, en la seua primera edició, amb la vocació de ser una finestra al món dels treballs audiovisuals que tenen el medi ambient com a protagonista dins el territori valencià. El concurs, impulsat per l'Ajuntament de l'Alcúdia, a través de la regidoria de Medi Ambient, pretén ser una eina de conscienciació sobre la necessitat de preservar l'entorn a partir dels coneixements que ens proporciona l'audiovisual.
  "Medi" vol obrir la porta als realitzadors audiovisuals que mostren el paisatge, la flora i la fauna des d'un punt de vista ecològic i ambiental. Però també aquells que ho fan amb una mirada social i antropològica de les persones que habiten el medi. De la mateixa manera, aquesta mostra vol ser un espai de denúncia davant els conflictes que es generen arran de la presència humana i la fragilitat de l'ecosistema.
  Amb una dotació econòmica de fins a 600 euros per a l'obra guanyadora, entre d'altres premis, Medi presenta les bases perquè qualsevol persona o col·lectiu interessat en l'audiovisual i el medi ambient participe al concurs. Es pot presentar la seua obra fins el pròxim 15 de gener, sempre i quan siga original, no premiada i s'haja realitzat entre l'any 2016 i 2017. L'àmbit d'actuació del treball audiovisual haurà de situar-se dins el territori valencià i podrà expressar-se tant en valencià com en castellà.